Agrākais logotips
*Jolla* viedtālrunis
***Jolla Oy*** (zināms arī kā ***Jolla Mobile***) Somijā reģistrēts uzņēmums, kas nodarbojas ar viedtālruņu programmatūras izstrādi. Tas ir dibināts 2011. gadā. Galvenais birojs atrodas Helsinkos.

Uzņēmums izstrādā mobilo ierīču operētājsistēmu *Sailfish OS*, kas veidota uz *Linux* distributīva *Mer* (*MeeGo*) bāzes.

*Jolla* somu valodā nozīmē "laiviņa".

Vēsture
-------

2011. gadā Somijas mobilo telefonu ražotājs *Nokia*, kam bija lieli zaudējumi, mainīja stratēģiju, atsakoties no pašu izstrādātas programmatūras (*MeeGo* un *Symbian*) par labu *Microsoft* *Windows Phone*. Tika plānota arī daudzu darbinieku atlaišana. Lai atbalstītu atlaistos darbiniekus, aprīlī tika izveidota *Bridge* programma jaunuzņēmumu veidošanai.

Jaunais uzņēmums tika dibināts 2011. gada 29. martā un saņēma atbalstu no *Nokia Bridge* programmas. Oktobrī uzņēmums ieguva nosaukumu *Jolla*. Tajā iekļāvās daudzi bijušie *Nokia* darbinieki, tai skaitā daļa no *MeeGo* projekta komandas.
*Jolla* nolēma koncentrēties uz Ķīnas tirgu, ko *Nokia* bija zaudējusi.

2012. gada jūlijā *Jolla* paziņoja, ka sācis izstrādāt jaunu operētājsistēmu *Sailfish OS*, kas bāzēta uz *Mer*, *MeeGo* atzara.
2012. gada decembrī 6,25 % uzņēmuma kapitāldaļu tika pārdotas Ķīnas *Jolla China Fortune Holdings Limited*.

2013. gada 20. maijā uzņēmums prezentēja savu pirmo viedtālruni; tas darbojās ar *Sailfish OS*.
16. septembrī *Jolla* paziņoja, ka tās operētājsistēma *Sailfish OS* varēs darboties uz ierīcēm, kas sākotnēji bijušas paredzētas *Android*.
Viedtālrunis tirgū laists 27. novembrī, bet sākotnēji patērētājiem pieejami tikai 450 eksemplāri.

Pēc tam, kad izgāzās planšetdatora *Jolla Tablet* projekts sadarbībā ar Ķīnas ražotāju, 2015. gada 7. jūlijā *Jolla* paziņoja, ka aparatūras biznesu atdalīs atsevišķā uzņēmumā, *Jolla* turpmāk koncentrējoties uz *Sailfish OS* izstrādi un licencēšanu.
Aizkavējoties finansējumam no investoriem, uzņēmums bija spiests atlaist pusi darbinieku.

Šajā laikā Krievijā pēc Rietumvalstu noteiktajām sankcijām tika izveidota importa aizvietošanas programma, un par Krievijas mobilās operētājsistēmas pamatu tika izraudzīta *Sailfish OS*.
2016. gadā uzņēmumam tika piesaistīti jauni investori, starp tiem arī Krievijas uzņēmējs Georgijs Berjozkins ar uzņēmuma *Votron* starpniecību, kas ieguva 9,72 % *Jolla*kapitāldaļu. Vēlāk *Votron* daļa uzņēmumā tika palielināta līdz 60 % Berjozkins izveidoja arī uzņēmumu *Otkrytaja mobilnaja platforma* (*OMP*), kas pielāgoja *Sailfish OS* Krievijas tirgus vajadzībām (*Sailfish Mobile OS RUS*, tagad *Avrora*).

2018. gada martā Krievijas valstij piederošais telesakaru uzņēmums *Rostelekom* nopirka 75 % *Votron* un *OMP* kapitāldaļu.
2019. gada decembrī *Rostelekom* ieguva 99,9 % *Votron* un *OMP* kapitāldaļu; vēlāk tos ieguva pilnībā.

Pēc Krievijas iebrukuma Ukrainā 2022. gada 1. martā *Jolla* paziņoja, ka cenšas pārstrukturēt savu biznesu, lai sarautu saites ar Krievijas valsti.

Skatīt arī
----------

* *Sailfish OS*

Atsauces
--------

1. ↑  Inside Nokia Bridge: How Nokia funds ex-employees' new start-ups
2. ↑  MeeGo Revived: Interview With Jolla CEO
3. ↑  Jolla promises MeeGo will live on, plans new smartphone to reward the faithful
4. ↑  Nokia bijušie darbinieki nāk klajā ar Sailfish viedtālruni Jānis Rancāns, Dienas Bizness, 2013. gada 20. maijs
5. ↑  Amarendra Bhushan. «Jolla Sailfish OS Now Supports Android Hardware And Applications». CEOWORLD Magazine. Skatīts: 2013-09-20.
6. ↑  Tirgū debitē viedtelefons «Jolla»
7. ↑   May 11, 2016
8. ↑  «Ростелеком» решил купить разработчиков операционной системы у Березкина applelavka.ru
9. ↑  Votron tadviser.com
10. ↑  Finland’s Jolla, maker of Sailfish OS, is trying to cut ties with Russia Natasha Lomas, techcrunch.com, March 1, 2022

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Jolla***.
* *Jolla* vietne